Laene vahendav isePankur asutas enda juurde alaliselt tegutseva sõltumatu vahekohtu, et lihtsustada laenuvõtjate ja laenuandjate vahel tekkinud vaidluste lahendamist.
Vahekohus lahendab ainult selliseid vaidlusi, mille pooled on isePankuris sõlminud laenulepingu ning seejuures vabatahtliku kokkuleppe vaidluse lahendamiseks isePankuri vahekohtus, edastas laenuvahendaja oma kodulehel.
isePankuri kasutajad valivad märtsis vahekohtu esimehe ning vahekohtunikud. Kuidas valimine täpselt välja näeb, teavitab isePankur veebruari jooksul.
Märtsis alustab tööd advokaadibüroo Glimstedt Straus & Partnerid algatusel loodud Eesti Vahekohus, Eesti Kaubandus-Tööstuskoja juures tegutseb ärivaidlusi lahendav arbitraažikohus ja vahekohus on loodud ka notariaadi juurde.
isePankuri vahekohus oleks seega juba neljas vahekohus Eestis.
Seadus vahekohtute arvu ei piira, kuid vahekohtuniku juurde saab vaidlust lahendama minna vaid siis, kui kõik pooled sellega nõus on. Vahekohtu otsused on lõplikud ja saavutatud tulemuse üle ei saa tavakohtus enam edasi vaielda.
2009. aasta veebruarist tegevust alustanud isePankur töötab traditsioonilise oksjoni põhimõttel. Laenu pakkumine annab teistele isePankuri liikmetele võimaluse neisse laenudesse investeerida ning intressi teenida.
Algselt plaaniti, et esimese aasta jooksul sõlmivad eraisikutest kliendid omavahel laenutehinguid 250 000 krooni ulatuses, ent reaalsuses sai see summa täis juba kolme kuuga. Kolmanda tegevusaasta tehingutemahuks prognoosis isePankur miljon eurot ehk ligi 16 miljonit krooni. Ettevõte on võtnud suuna Londoni börsile minekuks.
Autor: Lemmi Kann, Anne Oja